За миналата година България е държавата в ЕС с най-голям отрицателен прираст (-5,7 на 1000), показват данни на Евростат, представени в петък от Европейската комисия.

Нашата страна е сред 12-те държави в Общността, в които се наблюдава такава тенденция. Намалява делът на българското население спрямо общия брой на гражданите на ЕС, като за тази година той се възлиза на 1,4 на сто при 1,7 на сто преди 10 години.

Смъртността у нас през 2014 г. е била 15,1 на 1000 при средно 9,7 на 1000 в ЕС. България е и с най-нисък дял на раждаемостта и най-висок на смъртността. Разпределението при т. нар. жизнени събития (раждане и смърт) е в превес на смъртните случаи в приблизително съотношение 38 новородени срещу 42 починали. За миналата година в нашата страна са записани 67 600 раждания и 109 000 смъртни случая, което в абсолютна стойност е отрицателен прираст от 41 400 души.

Общата статистика показва, че най-голям е бил положителният прираст на населението на Люксембург, а най-висок отрицателен прираст бележи Кипър. За последната година населението на ЕС се е увеличило с 1,3 милиона души - до 508 200 000, сочат данните. Били са родени 5,1 милиона деца, а 4,9 милиона души са починали. Германия, Франция, Великобритания и Италия са държавите в ЕС с най-многобройно население.